《吴宫曲》
清代·俞兆晟

馆娃春深昼寂寂，美人列坐弹瑶瑟。自裁白纻六铢衣，回雪流瑶侍君侧。

清歌珠串袅入云，梁尘不动花缤纷。繁弦急管停复作，当筵催进泥金裙。

军声殷殷来槜李，犀甲晶莹照秋水。破楚门东铁骑围，君王夜醉扶不起。

《白纻歌》残事已非，洞庭渔唱雨霏霏。至今城上乌啼急，犹听吴娘夜捣衣。

作者简介：浙江海盐人，字叔颖，一字叔音，号颖园。康熙四十五年进士。乾隆间官至工部尚书。工书画，善水墨花卉。诗为王士禛激赏。有《静思斋集》。